Një kompani e pazakontë, në krye të listës së bizneseve më të mira në Amerikë - 2005-01-30
Wegman, është cilësuar nga revista Fortune si kompania me kushte më të mira për të punuar
Wegmans nuk është një dyqan i zakonshëm ushqimesh. Dyqani i saj kryesor në Pittsford të New Yorkut, është pothuajse sa një magazinë. Në pamje të parë të jep përshtypjen e një tregu të hapur të tipit evropian se sa të një dyqani ushqimor ku mund të gjesh edhe ëmbëlsira franceze. Kryetar i bordit të kompanisë është 86 vjeçari Robert Wegman. Wegman u bë president i kompanisë në vitin 1950. Ai kujton se vite më parë biznesi ushqimor ishte krejt ndryshe. Ishte një nga industritë me më pak fitime në Amerikë dhe punonjësit nuk gëzonin sigurime. Wegman thotë se në fillim e kishte mjaft të vështirë të jetonte vetëm me të ardhurat e biznesit. Tani, më shumë se 54 vjet më vonë, Robert Wegman thotë se karriera e tij ka arritur pikën kulmore, sepse kompania e tij ka zënë vendin e parë si kompania më e mirë për punonjësit. Ajo që e dallon kompaninë Wegmans nga bizneset e tjera është stili i punës. Motoja këtu është punonjësit të parët, klientët të dytët. Kompania është shumë e përqendruar në marrëdhëniet e punonjësve me klientët. Sipas kompanisë, nëse punonjësit ndihen mirë, patjetër që edhe klientët do të jenë të kënaqur. Wegmans ka 67 dyqane në katër shtete. Së shpejti kjo kompani do të zgjerohet në shtetin e pestë, Maryland në lindje. Zoti Wegman thekson se ai nuk është i interesuar për t’u bërë kompania më e madhe. I të njëjtit mendim është edhe djali i tij, presidenti i kompanisë Wegman’s, Danny Wegman. Kjo kompani me disa dhjetra dyqane nuk u ofron punonjësve vetëm pagën. Deri kohët e fundit, Wegmans mbulonte të gjitha shpenzimet e punonjësve për sigurime shendetësore. Gjithashtu, ajo ka dhuruar më shumë se 54 milion dollarë për shkollimin e më se 17 mijë punonjësve. Steve o’Malley ka më shumë dekada që punon për kompaninë Wegmans. O’Malley thotë se kompania i trajton të gjitha problemet e punonjësve me shumë seriozitet. Që nga viti 1998, revista Fortune publikon çdo vit 100 kompanitë më të mira për punonjësit. Wegmans ka qënë në këtë listë çdo vit, por është hera e parë që ajo arrin të renditet e para.